**ΟΜΙΛΙΑ – ΠΑΡΟΥΣΙΑΣΗ ΧΡΙΣΤΟΥΓΕΝΝΙΑΤΙΚΗΣ ΓΙΟΡΤΗΣ**

**Από την εκπαιδευτικό Καλούδη Ευδοξία**

**Κύριε Διευθυντά, αγαπητοί συνάδελφοι, γονείς …αγαπημένα μας παιδιά,**

Καλώς ήρθατε στην αποψινή χριστουγεννιάτικη γιορτή του σχολείου μας. Θέατρο, χορός και τραγούδια είναι τα συστατικά της μαγικής συνταγής για ένα χαρούμενο παιχνίδι .Ναι, παίζουμε πάνω στη σκηνή .Μαθητές και μαθήτριες των τριών τμημάτων της Β΄τάξης ανταλλάσουν ρόλους ανάμεσα σε δύο θεατρικά δρώμενα συνοδευόμενα από τη χορωδία του σχολείου μας που αποτελείται από τους μαθητές και τις μαθήτριες των τριών τμημάτων της Δ΄τάξης . Ελπίζουμε το αποτέλεσμα να μας δικαιώσει.

Ήρθε η ώρα να μοιραστούμε τη χαρά των μικρών μαθητών και μαζί τους να ξαναγίνουμε όλοι παιδιά. Θα μας ταξιδέψουν στη χώρα των παραμυθιών, μα στα παραμύθια είναι έντεχνα κρυμμένες μεγάλες αλήθειες.

 Επιλέξαμε έργα δυο σημαντικών Ελλήνων συγγραφέων παιδικών βιβλίων και τα δραματοποιήσαμε έτσι ώστε να καλύψουμε σε ρόλους όλους τους μαθητές μας. Η επιλογή μας δεν ήταν τυχαία αφού η επιθυμία μας είναι προάγουμε τη φιλαναγνωσία. Έμεσα και μέσα από μια ευχάριστη διαδικασία σχεδόν αβίαστα ωθούμε τους μαθητές να αναζητήσουν και να διαβάσουν βιβλία.

 Τα παραμύθια αυτά ανήκουν στη γενική θεματολογία Χριστούγεννα- Πρωτοχρονιά

Η παράστασή μας ξεκινά με τη δραματοποίηση του παραμυθιού, «Πού πήγαν τα Χριστούγεννα;» Ο συγγραφέας, Βαγγέλης Ηλιόπουλος μέσα από ένα συνεχόμενο λογοπαίγνιο οδηγεί τη σκέψη των παιδιών και γιατί όχι και των μεγάλων στο σπουδαίο γεγονός των ημερών.

**«Πού πήγαν τα Χριστούγεννα; Δεν ξέρω και... τα ψάχνω. Η κυρία στο σχολείο μας λέει: "Έρχονται τα Χριστούγεννα", κι εγώ ρωτώ: "Από πού; Και τώρα που δεν έχουν έρθει ακόμη, πού είναι; Κι όταν φύγουν, πού θα πάνε; Κι όταν έρθουν, πού ακριβώς τα βρίσκει κανείς; Στα καταστήματα με τα παιχνίδια; Στις στολισμένες πλατείες; Στις γιορτές των μεγάλων ξενοδοχείων; Ή μήπως κάπου που δεν πάει το μυαλό μας, ενώ είναι τόσο απλό;"**

Ας στρέψουμε την προσοχή μας στη γέννηση του Θεανθρώπου μέσα στην ταπεινή φάτνη. Ένα λαμπρό αστέρι δείχνει το δρόμο προς αυτόν. Απλοί βοσκοί κάτω από τις ψαλμωδίες αγγέλων αξιώνονται πρώτοι να γίνουν μάρτυρες του πιο σπουδαίου γεγονότος της ανθρωπότητας. Τρεις μάγοι έρχονται από τη μακρινή πατρίδα τους για να προσφέρουν λιβάνι, σμύρνα και χρυσό στο βασιλέα των ουρανών.

Η γέννησή του σηματοδοτεί την αναγέννηση της ανθρώπινης υπόστασης, γίνεται αφορμή να σωθεί ο άνθρωπος από τις αμαρτίες του και να δεχτεί μια μοναδική διδαχή, αυτής της αγάπης και της αλληλεγγύης προς τον συνάνθρωπο. Αυτό καλούμαστε να ακολουθήσουμε. Το δρόμο που χάραξε για μας. Χριστούγεννα; Πού είναι τα Χριστούγεννα; Μα κάθε μέρα πρέπει να ζουν μέσα στις καρδιές μας κι εμείς να το αποδεικνύουμε με τις πράξεις μας την κάθε στιγμή της σύντομης ζωής μας.

Ακολουθεί το δεύτερο μέρος της θεατρικής μας παράστασης. Τι είναι αυτό που περιμένουν αλήθεια, με αγωνία, την Πρωτοχρονιά μικροί και μεγάλοι; Μα τι άλλο τα δώρα του Αϊ- Βασίλη.

Ο Ευγένιος Τριβιζάς φέρνει την ανατροπή γράφοντας το παραμύθι «Ο Αϊ- Βασίλης και οι 83 μικροί αρουραίοι»

**«Παραμονή Πρωτοχρονιάς και ο Αϊ Βασίλης έρχεται όπως πάντα φορτωμένος δώρα. Αυτή τη φορά όμως δεν είναι καλοδεχούμενος. Οι άνθρωποι τον αντιμετωπίζουν με φόβο, με θυμό και καχυποψία. Μετά από απίστευτες περιπέτειες καταλήγει στη φυλακή κατηγορούμενος για σωρεία εγκλημάτων. Η ειρωνεία είναι ότι βγαίνει από τη φυλακή χάρη στα ‘μέσα’, που σ’ αυτήν την περίπτωση είναι τα παιδιά! Άλλωστε, τον περίμεναν με λαχτάρα! Με έντονη διάθεση σαρκασμού και χιούμορ, ο συγγραφέας προβάλλει το φαινόμενο της ξενοφοβίας, ένα συναίσθημα διάχυτα διαδεδομένο στη σύγχρονη κοινωνία. Φοβόμαστε οτιδήποτε ‘ξένο’, αυτό που τυχαίνει να μη γνωρίζουμε καλά γιατί είναι διαφορετικό από μας. Στην προσπάθειά μας να το αποφύγουμε, το εξοστρακίζουμε, το κατηγορούμε, εθελοτυφλώντας και αγνοώντας την πιθανότητα αυτό το εξ’ ουρανού αφιχθέν πλάσμα να είναι κάτι που θα μας προσφέρει αγάπη και χαρά. Κάτι που έρχεται μόνο με καλές προθέσεις και διάθεση για προσφορά και αρμονική συμβίωση. Η ελπίδα τελικά έρχεται από τα παιδιά. Αυτά διαδηλώνουν, φωνάζουν και διεκδικούν, απαιτώντας να βγει από τη φυλακή ο φίλος τους.»**

Ο Αϊ –Βασίλης με την κατακόκκινη στολή, τις γυαλισμένες μπότες και το καλοκάγαθο πρόσωπο είναι ο ήρωας των παιδικών παραμυθιών. Ο δικός μας ‘Αγιος Βασίλειος, μέγας ιεράρχης, μας έδειξε με το δικό του προσωπικό παράδειγμα να σκύβουμε κοντά σε κάθε πονεμένο, διψασμένο και πεινασμένο συνάνθρωπό μας, να είμαστε αλληλέγγυοι και να ακολουθούμε το δρόμο που χάραξε για μας ο Θεάνθρωπος Χριστός.

Εκ μέρους των συναδέλφων που επιμελήθηκαν το αποψινό χριστουγεννιάτικο θέαμα για σας,

Σας εύχομαι να περάσετε όμορφα , Καλές Γιορτές σε όλους!

Καλούδη Ευδοξία

Δασκάλα του Β/1 τμήματος του 25ου Δημοτικού Σχολείου Λάρισας